[pic] | KOMISIJA EVROPSKIH SKUPNOSTI |

Bruselj, 12.5.2006

COM(2006) 229 konč.

2006/0072 (ACC)

Predlog

UREDBA SVETA

o opustitvi in pogojni razveljavitvi Uredbe (ES) št. 2193/2003 o uvedbi dodatnih carin na uvoz določenih izdelkov s poreklom iz Združenih držav Amerike

(predložila Komisija)

OBRAZLOŽITVENI MEMORANDUM

Svetovna trgovinska organizacija (STO) je v številnih sklepih, ki jih je izdala na zahtevo Evropskih skupnosti (ES), ugotovila, da subvencijska shema „Foreign Sales Corporation“ (FSC) Združenih držav Amerike kot takšna in kot je bila spremenjena z zakonom o „Foreign Sales Corporation and Extraterritorial Income“ (FSC-ETI) zagotavlja prepovedane izvozne davčne subvencije za podjetja ZDA v znesku približno 4 milijard USD na leto (stanje leta 2000).

Po teh sklepih je STO 7. maja 2003 dovolila ES, da sprejme povračilne ukrepe v obliki dodatnih uvoznih tarif v višini do 100 % ad valorem na uvoz določenih izdelkov s poreklom iz Združenih držav (izbrani so bili na podlagi posvetovanj z javnostjo, državami članicami in službami Komisije) do zneska, enakega nedovoljenim subvencijam ZDA. Zato je ES 8. decembra 2003 sprejela Uredbo Sveta (ES) št. 2193/2003 o uvedbi dodatnih carin na uvoz določenih izdelkov s poreklom iz Združenih držav Amerike[1].

Uredba Sveta (ES) št. 2193/2003 predvideva razveljavitev povračilnih ukrepov, če Združene države Amerike v celoti upoštevajo priporočilo Organa STO za poravnavo sporov[2].

Zakon, ki predvideva razveljavitev akta FSC-ETI, so ZDA sprejele 22. oktobra 2004 („The American JOBS Creation Act“ iz leta 2004 – „razveljavitveni akt“). Razveljavitev subvencijske sheme FSC je predstavljal velik in dobrodošel korak naprej pri reševanju že dolgotrajnega spora.

Vendar je razveljavitveni akt ZDA vključeval tudi prehodne in zaščitne določbe, ki so se zdele nezdružljive s pravili STO. Razveljavitveni akt je zlasti določal, da bodo ugodnosti FSC/ETI ameriškim izvoznikom na voljo do konca leta 2006 (po stopnji 80 % za leto 2005 in 60 % za leto 2006), v nekaterih primerih po zaščitnih določbah pa za nedoločeno obdobje. Zato je ES začela s postopkom STO za poravnavo sporov glede razveljavitvenega akta, da se ugotovi združljivost prehodnih in zaščitnih določb, ki jih ta akt vsebuje, s pravili STO.

V teku postopkov za poravnavo sporov so bili povračilni ukrepi ES opuščeni (kljub zavrnitvi ZDA, da naredijo enako glede povračilnih ukrepov proti ES za hormonsko govedino). Opustitev se je začela uporabljati s sprejetjem Uredbe Sveta (ES) št. 171/2005 z dne 31.januarja 2005. Uredba določa, da se povračilni ukrepi ponovno uvedejo 1. januarja 2006 ali 60 dni potem (odvisno, kateri datum nastopi kasneje), ko Organ STO za poravnavo sporov potrdi nezdružljivost zadevnih vidikov zakonov ZDA s pravili STO. Uredba dalje določa, da se povračilni ukrepi uvedejo po stopnji 14 % dajatve ad valorem .

Dne 14. marca 2006 je Organ STO za poravnavo sporov po sklepih Sosveta in Pritožbenega organa v korist ES potrdil nezdružljivost zadevne zakonodaje ZDA s pravili STO, 60-dnevno obdobje (izračunano po veljavni Uredbi ES) pa pomeni ponovno uvedbo povračilnih ukrepov 16. maja 2006. To je bilo v skladu s členom 2.2 Uredbe Sveta (ES) št. 171/2005 objavljeno v Obvestilu Komisije 2006/C/104/08 v Uradnem listu (serija C) 3. maja 2006, ker ZDA še niso ravnale v skladu s sklepi in priporočili Organa STO za poravnavo sporov.

Dne 11. maja 2006 je kongres ZDA sprejel osnutek zakona o razveljavitvi zaščitnih določb zakona FSC/ETI in razveljavitveni akt za naslednja davčna leta. Ker prehodne določbe te zakonodaje prenehajo veljati leta 2006, je primerno razveljaviti Uredbo Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, saj so povračilni ukrepi, uvedeni s to uredbo, zadovoljivo dosegli svoj namen, ponovna uvedba povračilnih ukrepov pa bi bila po nepotrebnem moteča.

Zato se predlaga razveljavitev Uredbe Sveta (ES) št. 2193/2003, kakor je bila spremenjena z Uredbo Sveta (ES) št. 171/2005. Ker osnutek zakona postane zakon šele s podpisom predsednika Združenih držav, je treba ponovno uvedbo sankcij opustiti do podpisa, povračilne ukrepe, uvedene z Uredbo Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, pa je treba razveljaviti šele po podpisu.

Razveljavitev povračilnih ukrepov zahteva v skladu s členom 133 Pogodbe ES ukrepanje Sveta. Novo uredbo Sveta o opustitvi in pogojni razveljavitvi Uredbe Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, je treba sprejeti na predlog Komisije.

2006/0072 (ACC)

Predlog

UREDBA SVETA

o opustitvi in pogojni razveljavitvi Uredbe (ES) št. 2193/2003 o uvedbi dodatnih carin na uvoz določenih izdelkov s poreklom iz Združenih držav Amerike

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije[3],

ob upoštevanju naslednjega:

(1) Dne 7. maja 2003 je Organ STO za poravnavo sporov dovolil Skupnosti, da sprejme povračilne ukrepe do zneska 4,043 milijona USD v obliki dodatnih 100 % dajatev ad valorem na določene izdelke s poreklom iz Združenih držav Amerike. Zato je 8. decembra 2003 Skupnost sprejela Uredbo Sveta (ES) št. 2193/2003 o uvedbi dodatnih carin na uvoz določenih izdelkov s poreklom iz Združenih držav Amerike[4].

(2) Skupnost je v teku sodnega postopka STO o združljivosti prehodnih in zaščitnih določb akta „FSC Repeal and Extraterritorial Income Act“ iz leta 2000 (akt FSC-ETI) in akta „American Jobs Creation Act“ iz leta 2004 (akt JOBS) s pravili STO spremenila in opustila uporabo Uredbe (ES) št. 2193/2003 s sprejetjem Uredbe (ES) št. 171/2005.

(3) Uredba 171/2005 določa, da se dodatne dajatve ponovno uvedejo šele 1. januarja 2006 ali 60 dni potem (odvisno, kateri datum nastopi kasneje), ko Organ STO za poravnavo sporov potrdi nezdružljivost nekaterih vidikov zgoraj navedenih aktov s pravili STO.

(4) Dne 14. marca 2006 je Organ STO za poravnavo sporov po sklepu Sosveta in Pritožbenega organa o zadevi potrdil nezdružljivost vidikov zadevnih ukrepov ZDA s pravili STO. Komisija je 3. maja 2006 objavila obvestilo o ponovni uporabi dodatne dajatve ad valorem v višini 14 % dne 16. maja 2006.

(5) Kongres ZDA je medtem sprejel zakon o razveljavitvi zaščitnih določb akta FSC-ETI in akta JOB za naslednja davčna leta, zato so povračilni ukrepi, uvedeni z Uredbo Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, zadovoljivo dosegli svoj namen, ponovna uvedba povračilnih ukrepov pa bi bila po nepotrebnem moteča.

(6) Ker osnutek zakona postane zakon šele s podpisom predsednika Združenih držav, je treba ponovno uvedbo sankcij opustiti do podpisa, povračilne ukrepe, uvedene z Uredbo Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, pa je treba razveljaviti šele po podpisu –

SPREJEL NASLEDNJO UREDBO:

Člen 1

1. Opustitev uporabe dodatnih dajatev iz členov 1 in 2 Uredbe Sveta (ES) 171/2005 se podaljša do 24. maja 2006.

2. Če predsednik Združenih držav podpiše osnutek zakona o razveljavitvi zaščitnih določb akta FSC-ETI in akta JOBS, ki ga je sprejel kongres Združenih držav, 22. maja 2006 ali prej, se Uredba Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, razveljavi 24. maja 2006.

3. Potem, ko bo zgoraj omenjeni podpis opravljen, bo Komisija v Uradnem listu Evropske unije takoj objavila obvestilo o opravljenem podpisu in razveljavitvi Uredbe Sveta (ES) št. 2193/2003 24. maja 2006.

4. Če takšen podpis ne bo opravljen do 22. maja 2006, bo Komisija v Uradnem listu Evropske unije takoj objavila obvestilo, da takšen podpis ni bil opravljen in da povračilni ukrepi iz Uredbe Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, ponovno začnejo veljati 25. maja 2006.

Člen 2

Ta uredba začne veljati na dan objave v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L št. 328, 17.12.2003, str. 3.

[2] Člen 3 Uredbe Sveta št. 2193/2003.

[3] UL C , , str. .

[4] UL L št. 328, 17.12.2003, str. 3.